Návrh

Z á k o n 

z ................ 2005, 

ktorým sa mení a dopĺňa zákon č. 108/2000 Z. z. o ochrane spotrebiteľa pri podomovom predaji a zásielkovom predaji v znení zákona č. 266/2005 Z. z. 

Národná rada Slovenskej republiky sa uzniesla na tomto zákone: 

Čl. I

Zákon č. 108/2000 Z. z. o ochrane spotrebiteľa pri podomovom predaji a zásielkovom predaji v znení zákona č. 266/2005 Z. z. sa mení a dopĺňa takto: 

1.	V poznámke pod čiarou k odkazu 1 sa citácia „§ 51 a § 588 až 610 Občianskeho zákonníka“ nahrádza citáciou „§ 51 až 54 Občianskeho zákonníka“.

2.	V § 2 ods. 1 sa slovo „predávajúcim2)“ nahrádza slovami „podnikateľom, ktorý spotrebiteľovi predáva výrobky alebo poskytuje služby alebo osobou konajúcou v mene alebo v záujme podnikateľa (ďalej len „predávajúci“)“.
Súčasne sa vypúšťa poznámka pod čiarou k odkazu 2. 

3.	V poznámke pod čiarou k odkazu 5 sa citácia „zákon Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení zákona č. 310/1999 Z. z., zákon Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov“ nahrádza citáciou „zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov“. 

4.	V poznámke pod čiarou k odkazu 6 sa citácia „§ 2 ods. 1 písm. h) zákona č. 634/1992 Zb. v znení neskorších predpisov“ nahrádza citáciou „§ 2 ods. 1 písm. g) zákona č. 634/1992 Zb. v znení zákona č. 310/1999 Z. z.“.

5.	V § 7 ods. 1 písmeno d) znie:
„d) písomne upozorniť spotrebiteľa najneskôr pri uzavretí zmluvy na jeho právo písomne odstúpiť od zmluvy do siedmich pracovných dní odo dňa prevzatia tovaru alebo uzavretia zmluvy o poskytnutí služby a oznámiť mu meno a adresu osoby, u ktorej môže toto právo uplatniť.“. 

6.	V § 7 sa za odsek 1 vkladá nový odsek 2, ktorý znie:
„(2) Lehota na odstúpenie od zmluvy podľa odseku 1 písm. d) je zachovaná, ak sa písomné odstúpenie od zmluvy odovzdá najneskôr posledný deň lehoty na poštovú prepravu.“.
Doterajší odsek 2 sa označuje ako odsek 3.

7.	V § 8 ods. 1 sa slová „do siedmich pracovných dní odo dňa prevzatia písomnej informácie“ nahrádzajú slovami „v lehote“.

8.	V § 8 ods. 3 sa na konci vypúšťajú slová „pri zohľadnení nákladov, ktoré vynaložil na poskytnutie služby“.

9.	V § 9 ods. 1 sa bodka na konci nahrádza čiarkou a pripájajú sa tieto slová: „neadresná tlačovina, adresná tlačovina, inzercia v tlači s formulárom objednávky, automatické telefónne zariadenie, videofón a videotex.“.

10.	V § 10 ods. 3 sa za slovo „služby“ vkladajú slová „ak ide o tovar, ktorý nie je určený na dodanie tretím stranám,“. 

11.	V § 10 ods. 4 písm. a) sa na konci pripájajú tieto slová: „vrátane lehoty na odstúpenie od zmluvy alebo o nemožnosti odstúpenia od zmluvy podľa § 12 ods. 5,“. 

12.	V poznámke pod čiarou k odkazu 21 sa citácia „Zákon č. 194/1990 Zb. o lotériách a iných podobných hrách v znení neskorších predpisov“ nahrádza citáciou „Zákon č. 171/2005     Z. z. o hazardných hrách a o zmene a doplnení niektorých zákonov“.

13.	V poznámke pod čiarou k odkazu 22 sa citácia „§ 47 až 49 zákona č. 383/1997 Z. z. Autorský zákon a zákon, ktorým sa mení a dopĺňa Colný zákon v znení neskorších predpisov“ nahrádza citáciou „§ 5 ods. 8 a § 25 zákona č. 618/2003 Z. z. o autorskom práve a o právach súvisiacich s autorským právom (autorský zákon).“.

14.	V § 13 sa vkladajú nové odseky 1 a 2, ktoré znejú: 
„(1) Ak sa predávajúci a spotrebiteľ nedohodnú inak, predávajúci je povinný objednávku spotrebiteľa splniť do 30 dní od jej doručenia.

(2) Predávajúci a spotrebiteľ sa môžu dohodnúť na náhradnom plnení; náklady spojené s vrátením tovaru pri odstúpení spotrebiteľa od zmluvy aj v tomto prípade znáša predávajúci.“.

Doterajšie odseky 1 až 3 sa označujú ako odseky 3 až 5. 

15.	V poznámke pod čiarou k odkazu 23 sa citácia „Zákon Národnej rady Slovenskej republiky č. 274/1993 Z. z. v znení zákona č. 310/1999 Z. z.. Zákon č. 634/1992 Zb. v znení neskorších predpisov. Zákon Slovenskej národnej rady č. 71/1986 Zb. v znení neskorších predpisov. Zákon Slovenskej národnej rady č. 70/1986 Zb. o Slovenskej poľnohospodárskej a potravinárskej inšpekcii v znení neskorších predpisov. Zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov.“ nahrádza citáciou „Zákon č. 128/2002 Z. z. v znení neskorších predpisov. Zákon č. 634/1992 Zb. v znení neskorších predpisov. Zákon Národnej rady Slovenskej republiky č. 152/1995 Z. z. o potravinách v znení neskorších predpisov. Zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov.“.

16.	V § 14 odsek 2 znie:
„(2) Orgán dozoru uloží predávajúcemu pokutu 
a)	do 10 000 Sk za porušenie zákazu predaja podľa § 6 a 11,
b)	od 10 000 Sk do 50 000 Sk za porušenie povinností podľa § 7 ods. 1 a 3 a § 10 ods. 1 až 4,
c)	od 50 000 Sk do 100 000 Sk za porušenie povinností podľa § 8 ods. 3, § 12 ods. 4       a § 13 ods. 1, 3 a 4.“.

17. V § 14 sa za odsek 2 vkladá nový odsek 3, ktorý znie: 
 „(3) Pri ukladaní pokuty podľa odseku 2 orgán dozoru prihliada na závažnosť porušenia povinností alebo zákazu, čas ich trvania a škodlivé následky.“. 

Doterajšie odseky 3 až 6 sa označujú ako odseky 4 až 7.

18. V § 14 novom odseku 7 sa za slovo „osoby“ vkladá čiarka a slová „založené na ochranu spotrebiteľa“ sa nahrádzajú slovami „ktoré majú záujem na konaní“. 

19. Za § 15 sa vkladá § 15a, ktorý znie: 

„§ 15a

Týmto zákonom sa preberajú právne akty Európskych spoločenstiev a Európskej únie uvedené v prílohe.“.

20. K zákonu sa pripája príloha, ktorá vrátane nadpisu znie:

„Príloha 
  								  		k zákonu č. 108/2000 Z. z.

Zoznam preberaných právnych aktov Európskych spoločenstiev a Európskej únie

1.	Smernica Rady 85/577/EHS z 20. decembra 1985 o ochrane spotrebiteľa pri zmluvách uzatváraných mimo prevádzkových priestorov (Ú.v. ES L 372, 31.12.1985).
2.	Smernica Európskeho parlamentu a Rady 97/7/ES z 20. mája 1997 o ochrane spotrebiteľa vzhľadom na zmluvy na diaľku (Ú.v. ES L 144, 4.6.1997).
3.	Smernica Európskeho parlamentu a Rady 2002/65/ES z 23. septembra 2002 o marketingu spotrebiteľských finančných služieb na diaľku a o zmene a doplnení smernice Rady 90/619/EHS a smerníc 97/7/ES a 98/27/ES (Ú.V. ES L 271/16, 9.10.2002).“.

Čl. II

Tento zákon nadobúda účinnosť 1. marca 2006.